Hereford

Hereford je samostatná obec so statusom mesta, nachádzajúca sa v anglickom regióne West Midlands, blízko hranice s Walesom na rieke Wye. Je hlavným mestom grófstva Herefordshire a s počtom obyvateľov 53 112 (podľa výsledkov sčítania obyvateľov z roku 2021) je aj najľudnatejším sídlom tohto grófstva.

 História 
vpravo|náhľad| Herefordská katedrála je domovom Mappa Mundi, mapy známeho sveta z konca 13. storočia.
Meno Hereford pochádza z anglosaského here – znamenajúceho armádu alebo vojenský útvar, a ford – pochádzajúceho z rímskeho označenia používaného aj Sasmi pre miesto, kde vojenský konvoj môže prekročiť rieku.

Hereford bol založený okolo roku 700 a stal sa hlavným mestom saskej západnej Mercie. Herefordská katedrála pochádza z roku 1079 a v jej zbierkach sa nachádza aj Mappa Mundi, stredoveká mapa sveta pochádzajúca z 13. storočia. Je známa aj pre svoju chained library, teda knižnicu, v ktorej sú knihy k čítaciemu pultu alebo skrini pripevnené reťazou, aby nemohli byť odcudzené. Herefordskými biskupmi boli okrem iného aj Thomas Cantilupe a lord strážca pokladu Thomas Charlton.

Kráľ Richard udelil v roku 1189 Herefordu, vtedy označovanému ako Hereford vo Walese, status mesta.  Vtedy išlo o prvé udelenie tohto statusu vo Veľkej Británii.

V meste stál svojho času Herefordský hrad, ktorý veľkosťou súperil s hradom vo Windsore a bol hlavným miestom obrany proti útokom z Walesu a bezpečným útočiskom pre anglických kráľa, napríklad pre Henricha IV. Hrad bol zbúraný začiatkom 18. storočia.

V období Anglickej občianskej vojny bol Hereford postupne ovládaný rôznymi stranami tohto konfliktu. 30. septembra 1642 dobyli mesto parlamentaristi vedení sirom Robertom Harleyom a Henrym Greyom. V decembri toho istého roku sa stiahli do Gloucesteru, pretože sa v blízkosti mesta objavili vojská royalistov vedené lordom Herbertom. Mesto bolo neskôr medzi 23. aprílom až 18. májom 1643 okupované parlamentaristami vedenými sirom Williamom Wallerom. 31. júla 1645 obliehala Hereford škótska armáda v počte približne 14 000 vojakov, ale stretla sa s úporným odporom. Škóti sa stiahli po tom, čo dostali informáciu, že sa na pomoc mestu blíži vojsko vedené kráľom Karlom. Mesto bolo nakoniec 18. decembra 1645 ovládnuté parlamentaristami.

V Hereforde sa nachádza jeden z najstarších nepretržite obývaných domov vo Veľkej Británii, a to biskupský palác postavený v roku 1204, ktorý sa používa dodnes.

 Ekonomika a priemysel 
Začiatkom 21. storočia je Hereford predovšetkým obchodným centrom pre rozsiahlu poľnohospodársku oblasť v jeho okolí. Hlavnými produktmi sú mušt, pivo, kožené výrobky, hydina, hovädzí dobytok (vrátane Herefordského plemena) a výrobky z niklu. V meste dlhú dobu sídlili špeciálne letecké služby (SAS), než boli na konci 90. rokov 20. storočia presťahované do Credenhillu.

Herefordshire je globálnym centrom výroby cideru.

Hlavné priemyselné spoločnosti:
 Bulmers (vo vlastníctve Heinekenu) – výrobca cideru a alkoholických nápojov
 Special Metals Wiggin Ltd – producent výrobkov z niklu
 Cargill Meats Europe (predtým Sun Valley) – producent a dodávateľ potravinárskych produktov
 Painter Brothers – dodávateľ galvanizovaných kovových veží

 Správa 
náhľad| Radnica (otvorená v roku 1904)
Hlavným orgánom správy je Rada grófstva Herefordshire. V Hereforde pôsobila aj mestská rada, ale v súčasnosti je to rada samostatnej obce, ktorá má status mesta, a táto rada má obmedzené právomoci.

V minulosti bol Hereford hlavným mestom grófstva Herefordshire. Roku 1974 bolo toto grófstvo zlúčené s grófstvom Worcestershire do grófstva Hereford a Worcester, pričom Hereford sa stal samostatným dištriktom novoustanoveného grófstva. Od 1. apríla 1998 bolo toto spojenie zrušené a grófstvo Herefordshire a Worcestershire boli obnovené. Herefordshire sa stal samosprávnou správnou jednotkou (unitary authority) bez rozdelenia na dištrikty a Hereford tak stratil status dištriktu.

Hereford je jedným zo siedmich samostatných obcí v Anglicku, ktoré majú štatút mesta.

 Kultúra 
Každoročný Three Choirs Festival, ktorého tradícia siaha do 18. storočia, je jedným z najstarších hudobných festivalov na britských ostrovoch, sa koná v Hereforde každý tretí rok, ďalšími usporiadateľskými mestami sú Gloucester a Worcester. Hlavným kultúrnym centrom mesta je Courtyard Centre for the Arts, ktoré bolo otvorené roku 1998 a nahradilo pôvodný New Hereford Theatre.

 Školstvo 
V Herefordshire sa nachádza mnoho fakúlt, z toho päť priamo v Hereforde:
 Herefordshire College of Art – umelecká škola financovaná z verejného rozpočtu
 Hereford College of Technology – technologická fakulta
 Hereford Sixth Form College – fakulta poskytujúca šesťsemestrálne štúdium
 The Royal National College For The Blind – jedna z najkvalitnejších škôl pre študentov so zrakovým postihnutím v Európe a jedna z dvoch škôl tohto typu vo Veľkej Británii
 Holme Lacy College – škola poskytujúca agronomické vzdelanie

V Hereforde bola vytvorená nová inštitúcia vysokoškolského vzdelávania, New Model Institute for Technology and Engineering (NMITE), ktorá prvýkrát prijala študentov v septembri 2021. Vo výhľade to predstavuje základnú inštitúciu pre budúcu univerzitu v Hereforde v priebehu desaťročia.

 Šport 
V Hereforde predtým sídlil ligový futbalový klub Hereford United, ktorého najväčším úspechom bolo víťazstvo nad Newcastlom United v Anglickom futbalovom pohári 5. februára 1972. Po jeho zániku v decembri 2014 bol klubovými priaznivcami založený nový klub Hereford FC, ktorý začal hrať na poloprofesionálnej úrovni od roku 2015. V meste tiež existujú ragbyové a kriketové kluby, ale ich sláva je menšia.

Zaujímavosťou je mestská kolkárska liga, založená 24. októbra 1902. V súčasnosti je rozdelená do piatich divízií.

Na brehu rieky Wye má svoje sídlo Herefordský veslársky klub, ktorý sa môže pochváliť silným juniorským družstvom.

 Zaujímavosti 
Z Herefordu pochádza svetová speváčka Ellie Goulding.

 Referencie 

 Iné projekty 

 Externé odkazy 
 Oficiálna stránka

 Zdroj 

Kategória:Mestá v Anglicku